פרוטוקול ישיבת ועדה מקצועית מס. 4 לשנת 2022

זום, שעת תחילת הישיבה: 17:30

נוכחים:

חברי ועדה: רבקה אלגריסי, עמית לוין, נמרוד דובינסקי, צחי בויגן, אביעד יזרעאל, רותם ישי, תום יצחקי, שני בלוך דוידוב (הצטרפה באמצע הישיבה)

מוזמנים: דפנה לנג, ירדן גזית

דברי פתיחה

דפנה: מודה לרבקה על הנכונות לקחת על עצמה להוביל את הוועדות. דיברתי עם כל אחד מכם מראש. אני רואה בזה תרומה גדולה לעבודה שלנו. רבקה תוכל לתרום רבות למימוש תהליכים מקדמים על בסיס הידע הרב של חברי הוועדה. הקמנו גם ועדת תחרויות שצריכה לעבוד בסינרגיה עם הוועדה המקצועית, לכן ההיגיון ביו"רית משותפת. יש כאן צוות מקצועי מדהים שהוא חוד החנית של הענף הזה, אני מודה לכולכם. יש לכם את הבמה והאמון שלנו כוועד, ויש לנו הרבה ציפיות מכם. הרבה תלוי בכם וביכולת שלכם לייצר תובנות והנחיות מקצועיות, זה מה שיקבע מה יהיה בענף הזה בשנים הקרובות. אנחנו בוועד ואני אישית זמינים עבורכם כדי שנשיג המטרות.

סקירה על תפקידי הוועדה

ירדן מציג את תפקידי הוועד כפי שמוגדרים בתקנון העמותה – “לגבש תכנית רב שנתית לסגלי נבחרות ישראל באופני הרים וכביש, במטרה להביא להצלחה מרבית של הרוכבים המצטיינים בתחרויות מטרה בינלאומיות, כאליפות אירופה, אליפות העולם ואולימפיאדה”. מדגיש שהוועדה היא ועדה מייעצת לוועד המנהל של האיגוד. מציין שע"פ התקנון הוועדה צריכה למנות עד 5 חברים, יתכן שיש מקום לעדכון התקנון.

ירדן מציג מסמכים רלוונטיים באתר האיגוד: פרוטוקולים של ישיבות קודמות של הוועדה, אמות המידה לבחירת ספורטאים לתחרויות עם הנבחרת, קוד אתי לנבחרת ועוד.

ירדן מציין כי על חברי הוועדה להיזהר שלא להעמיד עצמם בניגוד עניינים כאשר נושאים הקשורים אליהם אישית עולים לדיון ולהצבעה, שכן בין חברי הוועדה יש מספר חברים שיש להם זיקה לרוכבים ומועדונים ספציפיים.

ירדן מציג את הגורמים השונים באיגוד אתם יש לוועדה ממשקים: הוועד המנהל אליו הוועדה כפופה ואליו היא מעבירה את המלצותיה, צוות האיגוד אשר מיישם את החלטות הוועד, וועדת התחרויות שהיא מקבילה לוועדה המקצועית ויש נושאים המשיקים לשתי הוועדות (לדוגמה התאמת לוח התחרויות לצרכי הנבחרות).

ירדן מציין כי באיגודים מובילים בחו"ל ישנן ועדות ספציפיות לכל דיסציפלינה.

דיון על האופן בו על הוועדה לגבש את התכנית הרב שנתית ומידת המעורבות של מאמני הנבחרת בה.

רבקה: הוועדה צריכה להגדיר מדדים להצלחה של הנבחרות השונות והתכניות שיציגו המאמנים השונים. צריכים לשמוע מהמאמנים איך הוועדה יכולה לעזור ולסייע להם. את התכנית צריכים להכין המאמנים למשוב ולאישור של הוועדה. הוועד המנהל צריך לדון ולאשר את המטרות שיומלצו ע"י הוועדה.

הכרעה בין הישגי לרוחבי צריכה להיות מוגדרת ע"י הנהלת האיגוד. לאחר מכן הוועדה צריכה להחליט איך לממש את המשאבים המוקצים לתחום ההישגי באופן המיטבי כדי להשיג את המטרות.

עמית: מבקש לקבל סקירה בישיבה הבאה על מאמני הנבחרות, היכולות והמשאבים שעומדים לרשות הנבחרת כדי לדעת מה יכולת ההשפעה של הוועדה.

צחי: האם ביכולתנו להשפיע על פעילות הנבחרות המתוכננת לחודשים הקרובים?

נמרוד: בהמשך לדברי צחי ולבקשות של המועדונים במהלך השנה האחרונה, מבקש לדון בישיבה הבאה בנושאים הקשורים לאחידות, תקשורת ונהלים של הנבחרות השונות.

לפעולה: להכניס לסדר היום של הישיבה הבאה סקירה על תחום הנבחרות באיגוד ודיון בנושא אחידות, תקשורת ונהלים בנבחרות.

מינוי חברי ועדת סגלים לבחירת ספורטאים לאליפות אירופה לנוער ו-U23

**החלטה: רבקה אלגריסי, שני בלוך דוידוב ורותם ישי יהיו חברי ועדת הסגלים שתדון בהמלצות של מאמני הנבחרות ע"פ אמות המידה שפורסמו.**

מאמני נבחרות למחזור אולימפי פריז 2024

ירדן מציין שההסכמים של האיגוד עם מאמני נבחרות הכביש וההרים הם עד לסוף העונה הנוכחית. בשל דחיית אולימפיאדת טוקיו וחילופי הוועד הגענו למצב לא בריא של התחלת קמפיין אולימפי עם מאמנים ללא הסכמים עד תום המחזור האולימפי. פורסם קול קורא אליו ניגשו מספר קטן של מאמנים.

לפעולה: להציג בישיבה הבאה נתונים על הניסיון המקצועי של המאמנים והישגיהם. ההחלטה על המאמנים תתקבל לאחר שיתקיים דיון לגבי המטרות והתכנית הרב שנתית.

קריטריונים לאליפות העולם בגראן פונדו

לישראל מוקצים 5 מקומות לכל מגדר נוסף על מקומות לכל אלוף מדינה ולרוכבים שהשיגו את הקריטריון בתחרות בינלאומית. ירדן מציג הצעה לקריטריון. דיון בנושא קריטריון אובייקטיבי לעומת קריטריון סובייקטיבי ואפשרויות שונות לגשת לנושא.

צחי: האם לאיגוד יש אינטרס לשלוח יותר נשים.

ירדן: יש אינטרס לקדם נשים וגם להגיע להישגים, אך בגילאי מסטרס אין לכך משמעות מבחינה כספית לאיגוד.

שני: רואה חשיבות למלא את מכסת הנשים

**החלטה:** רוכבים שמעוניינים להשתתף יגישו מועמדות עד סוף יוני, ככל שיהיה עודף ביקוש ביחס להיצע יתקיים דיון.

שיא ישראל ברכיבת שעה

ירדן: התקבלה פנייה בבקשה לניסיון לקבוע שיא ישראל ברכיבת שעה. התחום לא מוסדר בתקנון המקצועי, בניגוד לשיאים במקצועות בהם קיימות תחרויות באליפויות עולם. יש להחליט כיצד להתייחס לנושא:

נמרוד: זו הזדמנות להביא עוד קהלים לוולודרום.

לפעולה: ירדן יכין הצעה לכללים בנוגע לשיא ישראל ברכיבת שעה לדיון בישיבה הבאה.

פגישות עתידיות

פגישות הוועדה ב-3 החודשים הקרובים יתקיימו אחת לחודש בימי שלישי ב-17:30, הפגישה הבאה תתקיים באמצע יוני.

נושאים נוספים

שני מציינת את החשיבות בהיערכות לקראת אליפות העולם בגלאזגו 2023 בכל מקצועות האופניים, שתשמש גם כתחרות קריטריון למשחקים האולימפיים פריז 2024.